Σχεδόν μισό αιώνα από τον θάνατο του Γιώργου Σεφέρη, και σε μια χρονική στιγμή τραγική για τη χώρα μας, η σπουδαιότητα του έργου του – ποιητικού και δοκιμιακού – παραμένει ακέραια, ενώ η επικαιρότητά του είναι μεγαλύτερη από ποτέ.

Τις δικές τους απαντήσεις στο ερώτημα «Γιατί ο Σεφέρης σήμερα;» δίνουν οι Νάσος Βαγενάς, Δημήτρης Δασκαλόπουλος, Μαρία Στασινοπούλου και Γιώργης Γιατρομανωλάκης την Τετάρτη 24 Αυγούστου στον προαύλιο χώρο του 7ου Δημοτικού Σχολείου Καβάλας σε εκδήλωση που πραγματοποιείται στο πλαίσιο του 59ου Φεστιβάλ Φιλίππων.





Κοσμοπολίτης και ταυτόχρονα ελληνικός, ο Σεφέρης μας δίνει με τα κείμενά του εκείνο το μάθημα της αισθητικής και ηθικής ισορροπίας ανάμεσα στην πρωτοπορία και την παράδοση, στην ιθαγένεια και τον κοσμοπολιτισμό, στην ατομική επιθυμία και τη συμμετοχή στο συλλογικό, χωρίς την οποία ο άνθρωπος μπορεί να μείνει ένα βαρίδι θλιβερό ή να γίνει φτερό στον άνεμο.

Σε μιαν εποχή που η μεταμοντέρνα αντίληψη για τη λογοτεχνία και τη λογοτεχνική κριτική έχει υποκαταστήσει την αισθητική και κοινωνική αξιολόγηση των καλλιτεχνικών έργων με αφηρημένα και ανιστόρητα ορθοπολιτικά κριτήρια, οι τέσσερις σύντομες ομιλίες σημαντικών μελετητών του Σεφέρη απαντούν στο ερώτημα γιατί επιβάλλεται να διαβάζουμε σήμερα το έργο του.

Η εκδήλωση «Γιατί ο Σεφέρης σήμερα;» θα πραγματοποιηθεί την Τετάρτη 24 Αυγούστου, ώρα 21.00, στο 7ο Δημοτικό Σχολείο – Φάρος Καβάλας με ελεύθερη είσοδο.

Για περισσότερες πληροφορίες μπορείτε να καλείτε στα τηλέφωνα του ΔΗ.ΠΕ.ΘΕ. Καβάλας 2510. 220876 – 7 ώρες γραφείου.